Райнер Мария Рилке
XXVI.Как ни обзема на волните птици викът…

Превод от немски: Петър Велчев, 1979

chitanka.info

Как ни обзема на волните птици викът…

Някакъв крясък, роден изведнъж от безкрая!

Ала децата, които в полето играят,

викайки — с истински викове не крещят.

Вик на случайното. Той в междупространства

литва (там птичият крясък прониква за миг,

както човекът сред своите сънища странства)

и като клин се забива крещящият вик.

Болка, къде сме? Волността ни подмята

като разкъсани от вятъра хвърчила,

ала с ресни от смях, и почти до земята.

В песен превръщай онези, в които напира

крясък, о пеещи боже! Да вдигнат чела —

като потока, понесъл лице и лира.

1922

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.